Дунейм щыхъыбархэр
2022 гъэр къихьэным иджыри илъэс ныкъуэм нэблагъэ иIэми, илъэсыщIэм и мылэжьэгъуэ махуэу щытынухэр яубзыхуащ.
УФ-м Лэжьыгъэмрэ цIыхухэм социальнэ и лъэныкъуэкIэ къащхьэщыжынымкIэ и министерствэм къызэритамкIэ, нэхъапэми хуэдэу, илъэсыщIэм и пэщIэдзэм иджыри махуипщIкIэ зэкIэлъыкIуэу загъэпсэхунущ цIыхухэм. Къэралым и «зыгъэпсэхугъуэхэм» 2021 гъэм дыгъэгъазэм и 31-м щIидзэнурэ 2022 гъэм щIышылэм и 9-ри къыхиубыдэу щытынущ.
Министр Котяков Антон зэрыжиIамкIэ, дыгъэгъазэм и 31-р мылэжьэгъуэ махуэу ягъэувыну илъэс зыбжанэ щIауэ къыхалъхьэрт, ауэ унафэ пыухыкIа имыгъуэтурэ къекIуэкIащ. Урысей Федерацэм и Президент Путин Владимири фIэтэмэмщ цIыхухэм а махуэми загъэпсэхуныр. Апхуэдэ жэрдэмыр лъабжьэншэуи пхужыIэнукъым – илъэсыщIэпежьэ щIыныр хабзэ зыхуэхъуа къэралым гъэм и иужьрей махуэм еубыдылIауэ зи IэнатIэм пэрыт куэд щыбгъуэтынукъым.
2022 гъэр зэрыщыту къапщтэмэ, щэбэт-тхьэмахуэхэмрэ илъэсыщIэ дауэдапщэхэр щекIуэкIыну махуипщIымрэ нэмыщI, цIыхухэм загъэпсэхунущ мазаем и 23-м, гъатхэпэм и 6 - 8-хэм, мэлыжьыхьым и 30 - накъыгъэм и 3-хэм, накъыгъэм и 7 - 10-хэм, мэкъуауэгъуэм и 11 - 13-хэм, щэкIуэгъуэм и 4 - 6-хэм.
♦Японием щагъэлъапIэ Лъагъуныгъэм и махуэр
♦Осетие Ищхъэрэ - Аланием егъэлъапIэ Республикэм и махуэр
♦1687 гъэм Ньютон Исаак къихутащ дунейм зы­щIэзышэ къару зэрыхэлъыр.
♦1918 гъэм Советхэм Екатеринодар (иджырей Краснодар) щрагъэкIуэкIа съездым унафэ къыщащтащ Кавказ Ищхъэрэ республикэ къызэгъэпэщыным теухуауэ.
♦1920 гъэм Антверпен (Бельгие) щыщIидзащ VII гъэмахуэ Олимп джэгухэм. Ар къызэIухыным теухуа гуфIэгъуэ дауэдапщэхэр щекIуэкIар шыщхьэуIум и 14-рщ.
♦1923 гъэм Азербайджан ССР-м хыхьэу къызэрагъэпэщащ Нагорнэ Карабах автономнэ областыр.
♦1932 гъэм гъэш промышленностым и щIэныгъэ-къэхутакIуэ институту Ленинград къалэм дэтым къэралым щыяпэу къыщагупсысащ шэр зэрагъэгъущ, иужькIэ ар зэрахьэж Iэмалыр.
♦1941 гъэм Киев фашистыдзэхэм ящыхъумэным теухуа зауэшхуэм щIидзащ. ФокIадэм и 26 пщIондэ гуащIэу зэпэщIэтауэ, къалэр нэмыцэхэм иратри, советыдзэхэр икIуэтын хуей хъуат.
♦1971 гъэм КIыщокъуэ Алим СССР-м и Литературэ фондым и унафэщIу хахащ.
♦1882 гъэм къалъхуащ Белоруссием и цIыхубэ усакIуэ, зэдзэкIакIуэ, драматург, БССР-мрэ УССР-мрэ щIэныгъэхэмкIэ я академием и академикыу щыта Купалэ Янкэ (и цIэ-унэцIэ дыдэр Луцевич Иванщ).
♦1939 гъэм къалъхуащ опернэ уэрэджыIакIуэ цIэрыIуэ, СССР-м и цIыхубэ артисткэ, Налшык мызэ-мытIэу щыIа Образцовэ Еленэ.
♦1943 гъэм къалъхуащ Италием щыщ композитор, уэрэджыIакIуэ цIэрыIуэ Кутуньо Тото (и цIэ дыдэр Сальваторещ).
♦1946 гъэм къалъхуащ усакIуэ, тхакIуэ, Адыгэ Республикэм щIыхь зиIэ и журналист Хъурмэ Хъусен.
♦1968 гъэм къалъхуащ политик, КъБР-м и Парламентым и депутат Iэпщэ Заур.
♦1971 гъэм къалъхуащ Ямало-Ненецкэ автономнэ округым и Iэтащхьэу щыта, Урысей Федерацэм щIыуэпс хъугъуэфIыгъуэхэмрэ дыкъэзыухъуреихь дунеймкIэ и министру лэжьа, «Урысей зэкъуэт» партым и Совет Нэхъыщхьэм и секретарым и къуэдзэ Кобылкин Дмитрий.
♦1975 гъэм къалъхуащ урысей биатлонисткэ цIэрыIуэ, Олимп джэгухэм я дыщэ медалхэр тIэунейрэ къэзыхьа, дунейпсо чемпионатхэм хэнейрэ щытекIуа Медведцевэ Ольгэ.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ, пIалъэ-пIалъэкIэрэ уэшх къыщешхынущ. Хуабэр махуэм градус 24 - 25-рэ, жэщым градус 18 - 19 щыхъунущ.
Зыгъэхьэзырар ЖЬЭКIЭМЫХЪУ Маринэщ.
